钦定古今图书集成/明伦汇编/氏族典/第423卷 > 《廖用贤尚友录》 > 阮思聪
## 钦定古今图书集成/明伦汇编/氏族典/第423卷 > 《廖用贤尚友录》 > 阮思聪

按《万姓统谱》：思聪字仲谋，固始县人。弱冠膂力绝人，
善骑射，喜读《左氏春秋》及兵家书。积战功，累官吉州
团练使，知黄州事，来居建康，历官所至有声。曾遣人
诣贾似道，欲以重兵守鹿门山。又言当由海道以捣
青、齐，则襄围自解。皆不见听。师溃，思聪归建康，权马
司徐王荣、都统翁福等舁制置司已下印钥来告曰：
“大兵且至，赵制置已去，城中惟节使官高望救一城
之命。”思聪曰：“我宋臣子也，受宋厚恩，不敢以城献。”王
荣等知不可强，乃止。